KIRJALLINEN KYSYMYS E-2972/01 esittäjä(t): Samuli Pohjamo (ELDR) komissiolle. EU:n tuki hakijamaiden pankeille luottotappioiden varalta.



Virallinen lehti nro 172 E , 18/07/2002 s. 0020 - 0021



KIRJALLINEN KYSYMYS E-2972/01 esittäjä(t): Samuli Pohjamo (ELDR) komissiolle (26. lokakuuta 2001) Aihe: EU:n tuki hakijamaiden pankeille luottotappioiden varalta Hakijamaiden pienyritystukeen on käytettävissä SME Facility. Euroopan jälleenrakennus- ja kehityspankki (EBRD) on valinnut hakijamaista pankkeja, jotka voivat tukea pieniä ja keskisuuria yrityksiä ns. SME Facility -ohjelmassa. EBRD rahoittaa näitä pankkeja 125 miljoonalla eurolla. Mikäli tuki on normaalihintaista pankin lainanantoa, joka vaatii normaalit vakuudet, on sen merkitys pieni. Se ei auta niitä yrityksiä, joille tuki on tarpeen. Yritykset, jotka saavat normaaliehdoilla lainaa pankista, eivät tukea tarvitse. On kuitenkin tärkeää, että hakijamaiden pienyrityksiä tuetaan, mutta todennäköisesti lainan hyödyntäminen normaaliehdoilla jää vähäiseksi. Jotta tuella olisi enemmän tehoa, sen pitäisi sisältää korkotukea ja vapaavuosia normaaleille lainoille, lainoja ilman vakuuksia tai mittavia kiinnityksiä sekä lainatakuita rahalaitoksille. Kysynkin komissiolta, aikooko EU varautua tukemaan hakijamaista valittuja pankkeja luottotappiotilanteessa, ja jos aikoo, niin mitkä pankit järjestelmään kuuluvat ja millä ehdoilla hakijamaiden pankit antavat lainaa yrityksille? Günter Verheugenin komission puolesta antama vastaus (21. joulukuuta 2001) Pienten ja keskisuurten yritysten (pk-yritysten) rahoitusjärjestely (SME Facility) otettiin käyttöön ehdokasmaiden pk-yritysten rahoituksen saamiseen liittyviin ongelmiin puuttumiseksi. Pankit ovat usein haluttomia myöntämään pk-yrityksille luottoja monestakin eri syystä: riskinarviointi on vaikeaa, yrityksillä ei ole esittää vakuuksia ja pienten luottojen hallinnoinnista aiheutuvat kustannukset ovat suhteellisesti katsoen paljon korkeampia kuin suurempien luottojen kustannukset. Lisäksi monen ehdokasmaan pankkisektori on ollut aiemmin raskaasti tappiollinen, mistä syystä luotonantoon suhtaudutaan entistä varauksellisemmin. Kyseisellä järjestelyllä komissio tukee paikallisia pankkeja avustuksin yhdessä kansainvälisten rahoituslaitosten luottojärjestelmän kanssa. Pk-yritysten rahoitusjärjestelyn ensisijaisena tavoitteena ei ole korkotuen myöntäminen, mikä voisi vääristää markkinoita, vaan pienyritysten luotonsaannin lisääminen ja helpottaminen kannustamalla ehdokasmaiden rahoituslaitoksia lisäämään pk-yrityksille suunnattuja rahoitustoimiaan ja jatkamaan näitä toimia pidemmällä aikavälillä. Tästä syystä kyseiset pk-yrityksille suunnatut lainat myönnetään paikallisista pankeista markkinaehdoin. Kaikkia järjestelyyn osallistuvia paikallisia pankkeja kannustetaan eri tavoin toimivien ja kestävien luottotoimien kehittämisessä pk-yritysasiakkaiden kanssa. Esimerkiksi kaikille Euroopan jälleenrakennus- ja kehityspankin valitsemille järjestelyyn osallistuville paikallisille pankeille myönnetään Phare-varoista rahoitettavaa teknistä apua pankkien hallinnollisten valmiuksien sekä luotto- ja hallintavalmiuksien vahvistamiseksi, jotta ne voisivat palvella pk-sektorin tarpeita entistä tehokkaammin. Luottotappioiden korvaamisen osalta todettakoon, että komission tukemiin kannustimiin kuuluu osittaistakaus, joka voi kattaa enintään 40 prosenttia luottotappioista, joita pk-yritysten luottokannasta aiheutuu järjestelyyn osallistuville paikallisille pankeille. Ohjelmaan yhteistyökumppanina osallistuvat kansainväliset rahoituslaitokset ja paikalliset osallistujapankit neuvottelevat kuitenkin erikseen kunkin kannustimen rahoittamisesta. Kannustimien, myös osittaistakauksen, tavoitteena on taata suotuisat olosuhteet toimivan liiketoiminnan kehittämiselle pk-yritysasiakkaiden kanssa. Tämän ansiosta ehdokasmaiden pk-yritysten luotonsaantia helpotetaan häiriöttömien, kilpailukykyisten ja tehokkaiden rahoitusjärjestelyjen avulla.